《秋杪过新州访李方水广文兼寄潘完子》
清代·成鹫

野人半生但株守，虽在人间少游走。梦里名山草草过，虾跳何游会出斗。

因寻獦獠到新州，满眼秋光正重九。入城不见卖柴人，直到泽宫逢好友。

先生久病不出门，闻我远来叹希有。登堂七发愧枚生，话到深宵月当牖。

主人就枕客亦然，珍重明朝更携手。饱餐苜蓿高兴生，登临未敢辞衰朽。

天露峰高在眼前，龙山旧路重回首。祖庭秋晚漫淹留，笑别官衙返南亩。

故人家住官峒头，觌面相逢良不偶。剡溪兴尽且归去，他年未卜重来否。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。